Extrădarea lui Cătălin Cherecheș trebuie să aibă loc în termen de 10 zile
Miercuri, un purtător de cuvânt al Biroului procurorului public din München a anunțat că judecătorii au considerat cererea de extrădare admisibilă.
Pe data de 24 noiembrie 2023, Curtea de Apel Cluj l-a condamnat pe Cătălin Cherecheş la cinci ani de închisoare cu executare pentru luare de mită.
Înainte de pronunțarea sentinței, Cherecheş a evadat din țară. Acesta a trecut prin vama Petea cu un taxi, folosind un act de identitate al unei rude apropiate.
Ulterior, în seara zilei de 28 noiembrie 2023, datorită cooperării poliţieneşti internaţionale și schimbului de date și informații între Poliţia Română și autoritățile din Germania, Ungaria, Austria și Italia, Cătălin Cherecheş a fost localizat, depistat și reținut de polițiștii bavarezi în orașul Augsburg.
Informațiile privind fuga fostului primar și procedurile de extrădare din Germania au fost urmărite cu atenție în România, conform DPA.
Alina Gorghiu a făcut anunțul miercuri
Miercuri, ministrul Justiției, Alina Gorghiu, a confirmat oficial că o instanță din München a decis predarea lui Cătălin Cherecheş. Aceasta a asigurat că fostul primar din Baia Mare va executa cei cinci ani de pedeapsă într-un penitenciar din România.
"În această după-amiază, ni s-a comunicat oficial de către justiţia din Germania faptul că va fi predat un alt fugar cu nume sonor şi anume Cătălin Cherecheş. Instanţa din Munchen a decis predarea lui în România, ca urmare a demersurilor făcute de statul român.
Mulţumesc tuturor autorităţilor din România implicate în această procedură şi tuturor autorităţilor şi instituţiilor din afara României, în mod special Germaniei, pentru că s-a dovedit încă o dată că nivelul de cooperare judiciară în materie penală cu Germania este unul de excepţie. (…)
Fac precizarea că se împlinesc aproape patru luni de la momentul condamnării definitive a lui Cătălin Cherecheş şi de la momentul la care a decis să fugă din România. Din acel moment, dânsul împreună cu echipa sa au încercat tot felul de tertipuri pentru a se sustrage de la executarea acestei pedepse. (…)
Vă amintesc că avocaţii domniei sale au exercitat căi extraordinare de atac cu scopul de a îngreuna, de a amâna procedura de predare", a declarat Alina Gorghiu, în cadrul unei conferințe de presă la Ministerul Justiției.
Poliția Română a transmis că fostul primar va fi adus în țară
Tot miercuri, Poliția Română a comunicat că fostul primar al Baia Mare, Cătălin Cherecheş, va fi transferat în România pentru a-și ispăși pedeapsa cu închisoarea.
Acesta va fi repatriat în țară sub escorta Poliției Române. Decizia a fost rezultatul cooperării internaționale dintre Poliția Română și autoritățile de poliție germane. Data exactă a transferului va fi stabilită de comun acord între autoritățile române și cele germane.
"În urma cooperării poliţieneşti internaţionale dintre Poliţia Română şi structurile de poliţie din Germania, precum şi a deciziei justiţiei germane, o escortă a Poliţiei Române îl va aduce în ţară pe bărbatul din Baia Mare, în vederea executării mandatului, la o dată ce va fi stabilită de comun acord, cu partenerii germani", a transmis Poliţia Română.
Potrivit Alinei Gorghiu, Cătălin Cherecheș se adaugă celor peste 130 de fugari repatriați în țară doar în acest an.
"Numai în acest an au fost aduşi în ţară 131 de fugari, adică o medie de două persoane în fiecare zi", a spus aceasta.
Ministrul Justiției a declarat că se propune inițierea unui proiect de lege prin care fugarilor repatriați în România li se va cere să suporte costurile pentru repatriere.
Ea a precizat că statul român cheltuie anual aproximativ 10 milioane de lei pentru aducerea acestora în țară. Mai multe puteți afla aici.